ועדת החינוך והתרבות, כנסת 15, פרוטוקול מספר 393, 2002-01-14 12:00

זבולון אורלב: אני מתכבד לפתוח את ישיבת הוועדה בעניין קיום אליפויות ישראל הרשמיות בשבתות.

זבולון אורלב: העניין עלה בעקבות פניות הורים לפני כשנתיים, בעקבות קיום אליפות ישראל בשחייה לנוער.

זבולון אורלב: אז התברר לי שיש ילדים דתיים שהם שחיינים טובים - אני מאוד בעד זה - שפנו ואמרו שהתחרות בשבת וזה יוצר להם בעיה מאוד קשה.

זבולון אורלב: קיימנו פה דיונים וניסינו למצוא הבנה כלשהי.

זבולון אורלב: לאחר מכן קיבלתי עוד כמה פניות שקשורות לאליפות ישראל בטניס לנוער, וגם שם התברר לי שיש בני נוער טניסאים ממיטב המשפחות הציוניות הדתיות.

זבולון אורלב: אני שמח מאוד על התופעה הזאת, שילדים דתיים משתלבים בכל ענפי הספורט.

זבולון אורלב: שם גם התברר שיש אליפות בשבת וזה מנע מאותם ספורטאים להתחרות.

זבולון אורלב: בזמנו שר המדע, התרבות והספורט כתב לי שבאופן עקרוני הוא סבור שאליפויות ישראל הרשמיות ראוי שלא יתקיימו בשבתות כדי שכל חלקי האוכלוסיה יוכלו להשתלב בהן.

זבולון אורלב: בעקבות הטיפול שלי בעניין אליפות ישראל לנוער בטניס התברר לי שהעניין הזה אולי ראוי לדיון.

זבולון אורלב: אנחנו לא הולכים לחקיקה.

זבולון אורלב: אנחנו רוצים לקיים דיון, מתוך הבנות, איך ניתן להסדיר את העניין.

זבולון אורלב: אני מקווה שהנחת היסוד תהיה מוסכמת, שאם מקיימים אליפות בישראל צריך שכל בני הנוער באופן שוויוני יוכלו להתמודד בה מבלי שהדבר פוגע באמונתם או בהשקפתם הדתית.

זבולון אורלב: אני יודע גם שניתנו כל מיני פתרונות.

זבולון אורלב: למשל בשחייה - שהשחיין שצריך להתמודד בשבת ישחה במקצה לבד ללא מתחרים ביום שישי.

זבולון אורלב: כל אנשי המקצוע אמרו בוועדה שזה לא תחרות בתנאים שווים.

זבולון אורלב: מאידך, אני מודע לכך שהבקשה שלנו מעוררת קשיים.

זבולון אורלב: אני לא רוצה להקל בכך ראש.

זבולון אורלב: חלק לא מבוטל מענפי הספורט בנויים על התנדבות של שופטים ושל בעלי תפקידים שונים שלוקחים חלק בתחרויות.

זבולון אורלב: הטענה היא שאנשים פנויים בשבתות ואפשר לבקש את התנדבותם בשבתות אך אי אפשר לבקש את התנדבותם בימי חול.

זבולון אורלב: יש פה בהחלט בעיה.

זבולון אורלב: השאלה היא איך ניתן למצוא את הדרך, כדי שנוכל להבטיח שאליפויות רשמיות, אליפויות המדינה, יוכלו להתקיים בימי חול כדי שגם ילדים דתיים יוכלו להשתתף.

זבולון אורלב: בהווי של ילדותי אני לא זוכר ילד דתי אחד שהתמודד, לא בשחייה, לא בטניס ולא במקצועות אחרים, אבל היום לשמחתי, כחלק מהשתלבות הציבור הדתי באוכלוסיית המדינה, אני שומע על ילדים דתיים המשתתפים בתחרויות בטניס שולחן, טניס, שחייה, ג'ודו ועוד ענפים רבים אחרים.

אבשלום וילן: בזמני היו קבוצות "אליצור" בליגה הלאומית בכדורסל ובכדורעף.

אבשלום וילן: אנחנו פתרנו את הבעיה בכך שהיינו משחקים במוצאי שבת.

זבולון אורלב: הבעיה פה היא לא רק קבוצות של "אליצור".

זבולון אורלב: יש ספורטאים דתיים לאו דווקא ב"אליצור".

זבולון אורלב: אני לא מדבר כרגע רק על האיגודים.

זבולון אורלב: במשחקי הכדור הבעיה נפתרה, אם כי בשונה מכדורסל וכדורעף, שם היתה פתיחות, בכדורגל למשל לא היתה פתיחות ולכן בליגת העל ובליגה הלאומית כמעט אין שחקנים דתיים.

זבולון אורלב: ילד דתי עושה חשבון שזה כרוך בחילול שבת והוא נמנע מכך.

אבשלום וילן: ולמרות זה, יותר מדי כדורגלנים מצביעים ש"ס ...

זבולון אורלב: אנחנו עכשיו לא מדברים על משחקי כדורגל בשבת.

זבולון אורלב: אני ממקד את הדיון באליפויות ישראל הממלכתיות, שבהן מונף דגל המדינה ומנגנים את המנון המדינה.

זבולון אורלב: בשם השוויון והזכות האלמנטרית להתמודד בתנאים שווים אנחנו מבקשים לקיים את הדיון הזה מתוך רוח טובה, ולא כשיש הצעת חוק מעל ראשנו או כשמוצגת אמנה כזאת או אחרת.

זבולון אורלב: אני מציע שיפתח את הדיון מנכ"ל משרד המדע, התרבות והספורט, מר אריה שומר.

אריה שומר: תודה על שהוזמנתי לדיון החשוב הזה.

אריה שומר: אני לא בורר את מלותי.

אריה שומר: אני התחנכתי על הערך של חיים תקינים במדינת ישראל.

אריה שומר: לא סתם תרמתי 25 שנים לצבא, ואני חושב שתרמתי בכך הרבה מאוד.

אריה שומר: הצבא הוא דוגמא טובה לאנשים רבים, ואני ביניהם, שמצאו את השביל הנכון לבצע דברים שלא על חשבון שבתות ישראל.

אריה שומר: בנסיוני בתפקידי הקודם כמנכ"ל בית הנשיא הייתי מודע לדברים שצריכים להיעשות בשבתות.

אריה שומר: אני חושב שעשינו את זה ברוב עם ובהגינות.

אריה שומר: זאת אומרת, לא פגענו בערכי ישראל.

אריה שומר: אני חושב שאנחנו צריכים לשאוף לעשות הכל כדי למנוע פגיעה ככל הניתן.

אריה שומר: בתפקידי הנוכחי כמנכ"ל משרד המדע, התרבות והספורט אני נמצא כל הזמן במאבקים בנושא היחס בין השלטון לאזרח במדינת ישראל.

אריה שומר: אני מקדיש עצמי לעניין הזה של קיום אליפויות ישראל בספורט בשבתות.

אריה שומר: אני חושב שצריך לתת לאותם נערים, שגדלו במסורת הלאומית, את כל מה שניתן ולדאוג שהם לא יפגעו מזה.

אריה שומר: יש ביניהם כאלה שקצת מוותרים על הנושא הדתי ומוכנים להתחרות גם בשבת, העיקר בשביל הספורט אך מי שהוא מאוד דתי בוודאי אינו יכול להתחרות בשבת.

אריה שומר: אני לא רוצה כרגע לתת לזה פתרון אבל אני חושב שעלינו ללכת על-פי ההנחה הזאת.

אריה שומר: לפעמים קשה מאוד לעמוד מול מדינות אחרות, כשמשחקים בינלאומיים מתקיימים לעתים בערב ראש השנה או בערב יום כיפור, והיו דברים מעולם.

אריה שומר: לאור המצב שישראל נמצאת בו היום, האם ישראל צריכה להפסיד את התחרויות?

אריה שומר: ממילא אנשים לא רוצים להגיע לכאן.

אריה שומר: אני חושב שבבסיס של העניין צריך לעשות הכל כדי שאליפויות ישראל לא תיפגענה על-ידי המשחקים שנערכים בשבת.

אריה שומר: במיוחד שיש ספורטאים דתיים שרוצים ליהנות ולהיות שותפים.

אריה שומר: אנחנו מפסידים בעניין הזה, כי יש בחורים ובחורות, נערים ונערות, שרוצים להתחרות וזה קשה להם מאוד.

אריה שומר: אסיים באנקדוטה.

אריה שומר: בלהקת בת-דור המפורסמת יש רקדנית דתייה, שהיא במקרה אפילו מההתנחלויות.

אריה שומר: היא אמרה לי: תראה איך הלהקה הזאת מתחשבת בי.

אריה שומר: הלהקה וההנהלה מתחשבים באותה בחורה כאשר הם מופיעים בחוץ-לארץ, והעניין הזה אינו פשוט.

אריה שומר: דיברתי עם השר מתן וילנאי בעניין הזה.

אריה שומר: אנחנו צריכים לצאת בקריאה לגבי הנושא הזה, לדאוג שמדינת ישראל לא תיפול במעמדה בעולם, ולראות אם ניתן לעשות משהו בעניין הזה.

זבולון אורלב: אני רוצה לקרוא שני מכתבים.

זבולון אורלב: מכתב של שר המדע, התרבות והספורט אל מר פיני פלד, יושב-ראש איגוד השחייה במכון וינגייט מ-9.7.2000: "הנדון: תחרויות רשמיות וארציות בשחייה בשבת.

זבולון אורלב: א) בהמשך לשיחותיך עם ד"ר שוקי דקל ולמכתבים בנושא אני מבקש כי תתכננו את התחרויות הרשמיות והארציות כך שלא יתקיימו בימי שבת וחג.

זבולון אורלב: ב) בין הספורטאים השוחים יש ספורטאים דתיים ולא יעלה על הדעת שתימנע מהם זכות שווה להתחרות בתחרויות רשמיות של האיגוד".

זבולון אורלב: זה בעקבות הטיפול שנעשה בזמנו בסוגייה הזאת.

זבולון אורלב: כמו כן, מכתב של ד"ר שוקי דקל אלי מ-8.11.2001, בעקבות פנייתי לשר לגבי שלומי גונן מקריית-גת, בפרשה של משחקי הטניס בשבת.

זבולון אורלב: "הנדון: משחקי טניס.

זבולון אורלב: משחקי אליפות ישראל בימי שבת מעלים בעיה עבור האוכלוסיה הדתית במדינת ישראל.

זבולון אורלב: לבעיה זו נמצא פתרון כרגע בלינה ליד מקום התחרות.

זבולון אורלב: אנו נפעל מול האיגודים בנושא ונמליץ שלא יתקיימו משחקי אליפויות ישראל בשבתות בכדי לתת לאוכלוסיה הדתית הזדמנות שווה.

זבולון אורלב: " אני רוצה לומר שפתרון של לינה ליד מקום התחרות לא פותר את הבעיה.

זבולון אורלב: ד"ר שוקי דקל פשוט לא מכיר את אמונתם של אותם נערים שרואים בעצם קיום התחרות ובהשתתפותם חילול שבת.

זבולון אורלב: אני לא רוצה להיכנס לעובי הקורה בסוגייה הזאת.

זבולון אורלב: על כל פנים, יש פה הצהרה של השר וגם הצהרה של ד"ר שוקי דקל, שעונה על פנייתי לשר.

זבולון אורלב: קיבלנו גם פנייה מעודכנת ב-2.12.2001 מ-15 שחיינים: דוד פור, משה ויסמן, מנחם פריד, אהובה צרפתי, יונה זיאת, חנה איצקוביץ, טובי אלנשטיין ואחרים.

זבולון אורלב: "הנדון: אליפויות ישראל בשבת - עד מתי?????

זבולון אורלב: בשם שחיינים דתיים שמתמודדים באליפויות ישראל, נוער ובוגרים, אנו - הוריהם - פונים אליך כדלהלן: שוב, למרות בקשות חוזרות ונשנות מאיגוד השחייה והבטחות של הנהלת האיגוד להתחשב בשחיינים דתיים, נקבעה אליפות החורף לנוער ולבוגרים לשבת.

זבולון אורלב: "

ענת מאור: אני מרגישה קשה עם הדיון.

ענת מאור: קודם כל, אני מקבלת את קביעתך, חבר הכנסת אורלב, שהדיון יהיה באווירה נינוחה.

ענת מאור: יש פה בעיית אמת ויש פה גם דילמות אמת.

ענת מאור: זה לא שחור או לבן לאף אחד משני הצדדים.

ענת מאור: אני אומרת את זה בכנות.

ענת מאור: אני רוצה להגיד למה אני מרגישה כאן בעייתיות.

ענת מאור: הדבר הראשון, בכל זאת, אדוני היושב-ראש, אי אפשר להתעלם מכל הדברים האחרים שקיימים, כפי שפתחת ואמרת.

ענת מאור: זה קיים בהקשר של חוק=

ענת מאור: אמונה, של איזה רצון ליצור אמנה בחוק.

זבולון אורלב: זה לא קשור לספורט.

ענת מאור: אמרתי שהכל לא קשור אבל אי אפשר להתעלם מההקשר, מהאווירה ומהדינמיקה בכנסת.

ענת מאור: רק לפני 2-3 שבועות כל המדינה געשה כאשר ניסו את כל הסטטוס קוו לקבוע בחוק.

ענת מאור: אתה יודע על מה אני מדברת.

ענת מאור: חבר סיעתך הוא בין היוזמים.

ענת מאור: אני אפילו לא יודעת אם זה הונח או לא הונח, אני רק יודעת מה התהודה ומה התחושה שזה מעורר.

ענת מאור: זה קטע אחד.

ענת מאור: הקטע היותר עמוק הוא דברים שקורים בעשור האחרון, לא על-ידי מפלגתך, אדוני היושב-ראש - אם כי גם פה יש לנו לא אחת מחלוקות - אלא על-ידי מפלגות חרדיות, שמתבטאים בפניקה כל שנה בדיוני התקציב ומתערבים בנעשה בישובים השונים.

ענת מאור: אדוני המנכ"ל, אתה לא יכול לתאר לעצמך כמה ראשי ערים הזמינו אותנו להתערב ולשנות החלטות שרירותיות וכוחניות שנתקבלו לגביהם, למשל על הסבת גנים מסויימים בתוך הישוב.

ענת מאור: זה קשור בכך שהאווירה כולה נותנת את זה, האווירה והמציאות.

ענת מאור: אדוני היושב-ראש, בכל זאת הציונות הדתית, לשמחתי, קיימת מאז קום המדינה.

ענת מאור: קראת לנו כמה מכתבים ואני בטוחה שהכל אמת, אני גם בטוחה שיש בעיות, אך באותה מידה אפשר להביא עשרות ומאות מכתבים הפוכים, וכמו כן ניתן להראות מה היה לפני 5 ו-10 שנים.

ענת מאור: לכן אני בכל זאת פונה.

ענת מאור: אני רוצה לומר במפורש, אני לא מצליחה לראות שוועדת החינוך והתרבות - ובעניין הזה אולי אנחנו חלוקים, אני אומרת את דעתי - תוציא פנייה, או תסמוך על מדיניות השר, שעכשיו לא תהיינה אליפויות ממלכתיות בשבתות.

ענת מאור: צריך לחפש את הפתרונות.

ענת מאור: כמה צעדים כבר נקטו: למשל העניין שהעלה חבר הכנסת וילן, שאפשר לעשות את זה במוצאי שבת, אחרי יציאת השבת.

ענת מאור: היתרונות של שבת הם מובהקים וברורים.

ענת מאור: זה באמת "יום השבת לקדשו", יום הפנאי והמנוחה.

ענת מאור: הייתי מנהלת בית-ספר ואני יודעת מה זה כל תחרות שמתקיימת באמצע השבוע.

ענת מאור: אגב, יש תחרויות באמצע השבוע, ואנחנו כאנשי חינוך כעסנו על כך.

ענת מאור: אני מודיעה לך כמנהלת בית-ספר שליגת הנוער בכדורסל היתה דווקא באמצע השבוע וזה היה גורם נזק לתלמידים.

ענת מאור: מאחורי קיום תחרויות בימי שבת יש שיקולים מבחינת הנוער, מבחינת המבוגרים, מבחינת אוכלוסיית המעודדים, מבחינת ההכנסות.

ענת מאור: לא סתם בכל העולם תחרויות מתקיימות בימי ראשון.

ענת מאור: אני רואה בזה דבר חיובי מבחינת התקשורת, מכל ההיבטים החברתיים, הפנאי וכולי.

ענת מאור: אגב, הייתי רוצה שילכו קצת פחות ל"שופינג" ויותר לספורט.

ענת מאור: צריך לחפש את הפתרונות אך לא לשנות את הנורמה.

ענת מאור: פתרון אחד הוא לקיים תחרויות במוצאי שבת.

ענת מאור: פתרון שני, אתה כרגע אמרת ואני רציתי להציע את העניין של ההסעות.

ענת מאור: אתה אומר שאם לנים ליד מקום התחרות יום קודם, זה לא פותר את הבעיה לאדם דתי.

זבולון אורלב: יש בעיה בעצם ההשתתפות בתחרות.

זבולון אורלב: אתה יכול לגור ליד האיצט

זבולון אורלב: דיון אבל יש לך בעיה להתחרות בטניס בשבת, עם שופט, עם משרוקית וכן הלאה.

ענת מאור: חבר הכנסת וילן ואני כידוע באים מאותו הכפר, מנגבה.

ענת מאור: אני יודעת שעין-צורים ומשואות יצחק היו צריכים למצוא פתרונות כחקלאים, כחברי קיבוץ והם מצאו פתרונות.

ענת מאור: הרי אפשר להקצין את הפירוש הדתי עד חומרה, עד בית שמאי, ואחר-כך לבקש מכל החברה שתתאים עצמה לאותה פרשנות.

זבולון אורלב: אני בית הלל ואני אומר לך בגלוי שזה בלתי אפשרי.

זבולון אורלב: הפנייה בעניין התחרויות בטניס היתה מבן של מורה לחינוך גופני שאני מכיר משדה החינוך.

זבולון אורלב: קודם כל התפעלתי שהבן שלו מתמודד בטניס.

זבולון אורלב: בכלל לא ידעתי שהילדים שלנו מתמודדים בטניס באליפות ישראל בנוער.

זבולון אורלב: אגב, אמרו לי שהוא לא רע.

זבולון אורלב: אני לא יודע באיזה מקום הוא נמצא בדירוג.

זבולון אורלב: הוא מורה בתיכון הדתי, כלומר הוא מאנשי עין-צורים, אך הבן שלו לא הלך לתחרות.

זבולון אורלב: תביני את העניין.

ענת מאור: אפשרות נוספת היא שהכלל ישאר הכלל ובמקרים שצריך שיהיה יוצאי מן הכלל, בהם יטפלו נקודתית: או שיעבירו אותם למוצאי שבת או שיעבירו אותם ליום חול.

ענת מאור: לסיכום, אני מבינה שיש פה בעיית אמת.

ענת מאור: אני חושבת שמשרד המדע, התרבות והספורט והשר פנו באופן גורף מדי.

ענת מאור: אני מבקשת שהשבת כמוקד לתרבות, לספורט ולפנאי לפי בחירה תישאר כפי שהיא עכשיו.

עופר חוגי: אם היו ערבים, היית מדברת אחרת, תאמיני לי.

ענת מאור: ושאנחנו נאפשר את הזכות השווה לכלל הספורטאים, או במוצאי שבת או על-ידי מציאת פתרונות נקודתיים יחודיים.

אבשלום וילן: בניגוד לחברתי לסיעה, אני חושב שכן צריך ללכת לקראת ספורטאים דתיים, ולו מהסיבה הפשוטה של השוויון בספורט.

אבשלום וילן: לא יכול להיות מצב שבגלל שאדם הוא דתי הוא לא יוכל להתחרות בסוגים שונים של ספורט.

ענת מאור: לזה אני מסכימה.

אבשלום וילן: אני שיחקתי בקבוצה בליגה לאומית בכדורעף שבה היה גם ספורטאי דתי מהאזור.

אבשלום וילן: לפעמים היו צריכים לנסוע לצפון 3 שעות לפני צאת השבת אז ביום שישי הוא היה נוסע, מחכה לנו והסתדרנו, לא היתה בעיה.

אבשלום וילן: כשרוצים לעשות בעיות, אפשר למצוא עוד ועוד מחסומים וקשיים.

אבשלום וילן: כשרוצים להסתדר, מסתדרים בחמש דקות.

אבשלום וילן: כשמדובר על ספורט אינדיבידואלי, יש בהחלט בעיה.

אבשלום וילן: ברגע שיש ספורטאים דתיים, וזה טבעי ומובן, לא יכול להיות שהם יופלו לרעה כתוצאה מכך שבשבת הם לא יכולים להתחרות.

אבשלום וילן: אני חושב שבהחלט צריך למצוא פתרונות נקודתיים.

אבשלום וילן: אני חושב, ובזה חברת הכנסת מאור צודקת לחלוטין, שזה חייב להיות בהסכמות ובהבנות.

אבשלום וילן: זה לא יכול להיות בכפייה, לא לצד כזה ולא לצד כזה.

אבשלום וילן: משרד המדע, התרבות והספורט חייב להמליץ, ולהמליץ בחום, אך הוא לא יכול לצוות, מהסיבה הפשוטה, שזה איגודים וולונטריים והתחרויות האלה הן וולונטריות.

אבשלום וילן: הם צריכים באמת להקפיד, אם יש שחיינים דתיים, לעשות את המקצים שלהם בימי שישי.

אבשלום וילן: אי אפשר להכניס אותם למקצים בשבת כי הם לא יכולים להתחרות וזה לא צודק.

אבשלום וילן: חבר הכנסת חוגי, אתה צודק, שאם זה היה מוסלמים אז היינו קופצים עד לב השמים.

אבשלום וילן: זה נכון לגבי כל אפליה.

אבשלום וילן: אם זה היה שחור, היינו קופצים באותו אופן בדיוק.

אבשלום וילן: אני מסכים איתך.

אבשלום וילן: יש לנו רק צרה אחת, הסיפור הזה של השבת ביהדות הוא סיפור קשה.

אבשלום וילן: בדקתי אצל המוסלמים - ביום שישי אין להם את כל הבעיות האלה.

אבשלום וילן: הם חייבים רק להגיע לתפילה וזהו.

אבשלום וילן: יש להם הרבה יותר הנחות והקלות והם יכולים לעבוד.

אבשלום וילן: אבל לא אני קובע את זה.

אבשלום וילן: אני חושב שהצדק פה חייב לא רק להיראות אלא גם להיעשות, אבל הוא חייב להיעשות באמצעות פנייה לאיגודים וניסיון לשכנע אותם ללכת לפתרון.

אבשלום וילן: אני נגד כפייה.

אבשלום וילן: חבר הכנסת הרב גפני מנסה להעלות כל שבועיים את הצעות החוק שלו על שינוי חוק שעות עבודה ומנוחה.

אבשלום וילן: רק היום התקשרו לומר לי שיחסמו אותו שוב גם הפעם.

רחמים מלול: מתי זה יובא לדיון?

אבשלום וילן: למיטב ידיעתי כרגע זה הולך להיחסם על-ידי הנהלת הקואליציה, אם יש בכלל דבר כזה.

אבשלום וילן: זה נעשה רק כדי להתריס.

אבשלום וילן: בהבנות ובהסכמות אפשר להגיע רחוק מאוד ולחיוב.

אבשלום וילן: אם רוצים הורדת ידיים, חקיקות וכוחניות - אז עלינו לשמש כבלמים לשני הכיוונים.

זבולון אורלב: אני מציע דרך אחרת.

זבולון אורלב: אני מקיים את הישיבה הזאת כדי להציע דרך אחרת.

רחמים מלול: חברת הכנסת ענת מאור, לא צריך להעמיס את כל הבעיות של דת ומדינה על הדיון בנושא ספציפי, נושא כל-כך פעוט שלדעתי אפשר לפתור אותו בקלות.

רחמים מלול: את תיארת פה בחמש דקות את כל ההיסטוריה של המאבקים בין דתיים לחילוניים כאשר אנחנו מנסים לפתור בעיה שבסך הכל ניתנת לפתרון בדרך קונסטרוקטיבית.

רחמים מלול: הבאת דוגמא מארצות העולם, שם רוב התחרויות מתקיימות ביום ראשון.

רחמים מלול: חבר הכנסת וילן ציין בסוף דבריו שבדתות האחרות אין איסור לקיים תחרויות בימי המנוחה שלהם, קרי: בימי ראשון אצל הנוצרים ובימי שישי אצל המוסלמים.

רחמים מלול: זו הערה נוספת לדברים שאמרת.

רחמים מלול: אדוני היושב-ראש, אני קודם כל רוצה להביע סיפוק על התופעה הזאת, שספורטאים דתיים משתתפים ומתערים בתוך הציבור הכללי.

רחמים מלול: הרי כל הזמן אתם מתלוננים על כך שאנחנו חשוכים ופרימיטיביים ולא נפתחים לחברה, לתחרויותיה, לספורט שלה, לתרבות שלה.

רחמים מלול: פה יש הזדמנות מצוינת להערות אותנו בתוככם ולא לבנות מחסומים להתערוּת שנובעת מרצון אמת להיות חלק מן האוכלוסיה על כל גווניה.

רחמים מלול: אם הבעיה הזאת לא תיפתר, היא בהכרח תגרום למחסום אצל אותם ספורטאים.

רחמים מלול: יש להבין, פסגת חלומותיו של הספורטאי היא התחרות, בדרך כלל.

רחמים מלול: הוא מתאמן שעות, ימים, שבועות וחודשים על מנת להגיע לאותו רגע שיא.

רחמים מלול: אך מה קורה?

רחמים מלול: רגע השיא הזה חל בשבת ואז מתחילה אצל אותו ספורטאי התלבטות בין יצרו לבין יוצרו.

רחמים מלול: יצר התחרות, מצד אחד, וצו יוצרו, מצד שני.

רחמים מלול: הוא נמצא במאבק קשה מאוד, גם רגשי, גם רוחני, גם אמוני.

רחמים מלול: הוא לא יודע כיצד לנהוג.

רחמים מלול: גם אני קיבלתי פניות מהורים והפניתי אותם לחבר הכנסת זבולון אורלב, ובאמת תודה שיזמת את הדיון הזה.

רחמים מלול: ספורטאים רבים נכנעים לייצרם במקרה הזה והם עוברים על אמונתם, עוברים על דתם והשקפתם והולכים להתחרות בשבת.

רחמים מלול: את זה לפחות אנחנו רוצים למנוע.

רחמים מלול: חברת הכנסת מאור, לך אין בעיה עם זה אבל אנחנו צריכים להגיע לפתרון כדי לעזור לאותם אנשים להשתתף בתחרות בלי שייאלצו להתמודד עם הדילמה הקשה הזאת בין יצרם לבין יוצרם.

רחמים מלול: אני יודע שבכדורגל הרבה קבוצות הפסיקו לשחק בשבת, ולא בלחץ של סיעה דתית כזאת או אחרת.

רחמים מלול: הכדורגלנים עצמם באו להנהלת הקבוצה שלהם והביעו רצונם לשחק במוצאי שבת או ביום שישי או בימים ראשון ושני.

רחמים מלול: מדוע?

רחמים מלול: הם נימקו את זה בכך שיום השבת הוא יום מנוחה והם רוצים לבלות בחיק המשפחה שלהם.

רחמים מלול: הם רוצים לשבת ולאכול עם ילדיהם ועם נשותיהם, ועם הוריהם לפעמים.

רחמים מלול: זה יום כינוס משפחתי והם לא רוצים לוותר על החוויה המשפחתית.

רחמים מלול: היו ראשי קבוצות שנעתרו להם.

רחמים מלול: תסתכלי היום על לוח המשחקים - רוב המשחקים בליגות הנמוכות והבינוניות, וגם בליגת העל, מתקיימים בימי שישי.

ענת מאור: הלוואי וזה היה כל-כך תמים.

ענת מאור: אתה יודע כמה לחצים פוליטיים הופעלו.

אבשלום וילן: אל תיקח דוגמא מהכדורגלנים.

אבשלום וילן: סוגרים אותם ביום שישי בבית-מלון ובינתיים הם משחקים ביניהם משחקי קלפים וכדומה.

אבשלום וילן: זה לא בדיוק משהו שאתה ואני ממליצים עליו או מרוצים ממנו.

אבשלום וילן: בהחלט יש מקומות בהם הגיעו להחלטה לקיים משחקים במוצאי שבת או בימי שישי אבל הרוב המכריע של המשחקים עדיין נערך בשבתות.

רחמים מלול: אבל פעם כל המשחקים היו מתקיימים בשבת ולא היתה מודעות לכך בכלל.

רחמים מלול: אז נוצרה שם הבנה, נוצרה פתיחות כלשהי.

רחמים מלול: זה מה שאנחנו מבקשים.

אבשלום וילן: אני מסכים איתך שאם היו איצטדיונים טובים, עם תאורה טובה, אפשר היה להעביר את רוב משחקי הכדורגל למוצאי שבת.

זבולון אורלב: ויהיו יותר צופים.

זבולון אורלב: אתם מפסידים את הצופים הדתיים.

זבולון אורלב: ידעתי שתגלשו לכדורגל בשבת.

רחמים מלול: רציתי להראות שישנה פתיחות ושישנם פתרונות.

ענת מאור: הבעיה היא, חבר הכנסת מלול, שתמיד אתם רוצים את הפתיחות ואת הפתרונות מצד אחד.

ענת מאור: אני לא יורדת מהעניין הזה.

ענת מאור: פתיחות וחופש זה גם כלפי הציבור החילוני, עם כל הכבוד.

אבשלום וילן: האמת היא שלגבי הספורטאים הבודדים יש לך case הרבה יותר חזק.

אורי אפק: ראשית, אני רוצה להציג כמה עובדות.

אורי אפק: רוב העולם משחק בימי ראשון.

אורי אפק: אילו בבתי-הספר בישראל היו לומדים 5 ימים בשבוע - ואני לא מציע את זה - אז כל הנושא הזה היה נראה אחרת.

זבולון אורלב: יועץ אחר של הוועדה מתנגד, וכך גם יושב-ראש הוועדה, לקצר את שבוע הלימודים ל-5 ימים.

אורי אפק: דבר נוסף, לדבר רק על אליפות ישראל זה ממש לוקה בחסר.

אורי אפק: אליפות זה שיא השיאים אך בדרך לאליפות יש אי אלו תחרויות ומפגשים חשובים שמתקיימים בשבתות אחרות.

אורי אפק: הרי ספורטאי לא מגיע ישר לאליפות ישראל.

אורי אפק: אני רוצה להציג פה עובדה שהיושב-ראש הזכיר.

אורי אפק: תנועת ההתנדבות הגדולה ביותר בישראל היא תנועת הספורט.

אורי אפק: יש כ-150,000 מתנדבים.

אורי אפק: אני לא מציע פה פתרונות או הצעות אבל תארו לכם שכל אלו היו מפסידים ימי עבודה.

אורי אפק: אבל לא זה הנושא.

אורי אפק: הנושא העיקרי שעליו היינו צריכים לדבר לדעתי הוא אליפויות נוער וילדים.

אורי אפק: לזה אולי היינו מוצאים פתרון.

אורי אפק: רוב הענפים בישראל מקיימים את האליפויות לא בשבתות.

אורי אפק: עוד עובדה, אני לא יכול כרגע לנתח למה אבל הרבה פחות דתיים עוסקים היום בספורט מאשר בקבוצות שאתה זוכר, מבית קמה למשל.

ענת מאור: אנחנו מצטערים על כך.

אורי אפק: אני מדבר הן על ספורט קבוצתי והן על ספורט אישי.

אורי אפק: כפי שאמר מר שומר, בהסכמה ובהבנה ובשקילת כל מקרה לגופו אני חושב שאפשר לפתור את הבעיות ברוב המקרים.

ענת מאור: אני רוצה לומר כמנהלת בית-ספר לשעבר שהעובדה שרוב האליפויות הן באמצע שבוע פוגעת באופן קריטי בלימודים.

אורי חרל"פ: אל"ף, אני בעד זה שימצאו דרך ושלא יהיו אליפויות בשבת.

אורי חרל"פ: אני מציג את המוקשים לא כדי להגיד: חבר'ה, יש מוקשים ולכן אין על מה לדבר.

אורי חרל"פ: הורים רבים מסיעים את ילדיהם לתחרויות.

אורי חרל"פ: פעם היו לוקחים תחבורה ציבורית, או שוכרים מכונית.

אורי חרל"פ: היום הילד לא זז בלי ההורים שלו, לטוב ולרע.

אורי חרל"פ: יש בזה היבטים חיוביים ושליליים.

אורי חרל"פ: אני חושב שלא צריך להיות עם הגננת כל הזמן, הם מפסידים כמה דברים בדרך, אבל עובדה שההורים מסיעים את הילדים לתחרויות.

אורי חרל"פ: דיברתם על צעירים.

אורי חרל"פ: ומה עם הבוגרים?

אורי חרל"פ: זה הפסד ימי עבודה לכל הבוגרים שייקחו חלק באליפויות ישראל.

אורי חרל"פ: אני חושב שאפשר למצוא פתרונות.

אורי חרל"פ: אני הייתי מאמן-שחקן במשואות יצחק בענף טניס שולחן, קבוצה דתית לכל דבר.

אורי חרל"פ: כשהייתי מופיע באליפות ישראל נתנו אפשרות לשחקנים דתיים להתחיל במוצאי שבת.

אורי חרל"פ: אני הייתי בא לראות את התחרות מהבוקר.

אורי חרל"פ: היו קוראים לי לעלות לשחק אך עשיתי מרד, על אף שאני לא דתי.

אורי חרל"פ: אמרתי להם: כתוב לי על החולצה "אליצור", לכן אני לא עולה למשחק לפני מוצאי שבת.

אורי חרל"פ: כמעט העיפו אותי מהאולם אבל לא הסכמתי לעלות לפני מוצאי שבת כי שיחקתי בקבוצה של "אליצור".

אורי חרל"פ: יש ענפים שבהם אפשר למצוא את הדרך.

אורי חרל"פ: יש ענפים שיצטרכו לראות איך עושים את זה.

אורי חרל"פ: אני בעד זה שכולם ישתתפו אבל יש כל מיני מוקשים שעליהם יצטרכו להתגבר.

עמנואל מאי: אני מאמן ויושב-ראש "ירושלים רבתי" בשחייה.

עמנואל מאי: אני רוצה לציין בראשית הדברים שאני אדם חילוני אך יש לי שחיינים דתיים.

עמנואל מאי: הערות לכמה מהדברים שנאמרו: באליפות הקיץ האחרונה, שהיתה ביום חול, היו יותר מתנדבים לשיפוט מאשר אי פעם.

עמנואל מאי: התחילו להכניס עוד ועוד שופטים כי היה עודף.

עמנואל מאי: יש לנו שחיינית, שאבא שלה נמצא כאן, מר מוריס צרפתי, שזכתה בשנה שעברה במדליית כסף ובמדליית זהב באליפות ישראל.

עמנואל מאי: היא היתה בנערים הצעירים ועכשיו היא עברה לנוער, לאליפות של הבוגרים.

עמנואל מאי: המשחה שלה נופל בדיוק ביום שבת.

עמנואל מאי: אליפות שחייה זה לא כמו במשחק פינג-פונג שאפשר לעשות במוצאי שבת.

עמנואל מאי: אליפות שחייה נמשכת בדרך כלל יום שלם או אף מספר ימים.

עמנואל מאי: לכן הפתרון פה הוא לא קל ולא פשוט.

עמנואל מאי: אם המשחה הוא ביום שבת, מה היא תעשה?

עמנואל מאי: האם היא תשחה לבד מול השעון ביום שישי, או שיזיזו את המשחה?

עמנואל מאי: הפתרון פה לא כל-כך פשוט.

עמנואל מאי: יש לי דוגמא ספציפית.

עמנואל מאי: ב-26.1.2002 יתקיים גמר אליפות החורף למרחקים ארוכים אליו עלו גם מעיין צרפתי וגם עוד שחיינית דתייה.

עמנואל מאי: פנינו לאיגוד, שלפחות יסדרו להן לינה וכלכלה במקום, כדי שהן יוכלו להסתדר בדרך הגם שהיא לא כשרה למהדרין.

עמנואל מאי: קיבלנו תשובה בפקס שהאיגוד לא דואג ללינה וכלכלה.

עמנואל מאי: זאת אומרת, הם קבעו את האליפות בשבת, השחייניות האלה עלו לגמר אך הן לא יכולות לשחות שם.

עמנואל מאי: לינה וכלכלה - שיסתדרו לבד, שיארגנו לעצמן.

עמנואל מאי: ההתייחסות הזאת לא מקובלת עלי כחילוני, כמאמן וכאיש חינוך.

עמנואל מאי: אני חושב שצריך לתת לילדים הדתיים את האופציה הזאת.

עמנואל מאי: באיגוד השחייה לא הלכו לקראתנו.

עמנואל מאי: פניתי לשר כבר בזמנו של השר זבולון המר ז"ל אך עד היום הבעיה הזאת לא נפתרה.

עמנואל מאי: אני לא רואה התייחסות חיובית בונה, הליכה לקראת, ואני גם לא רואה פתרון.

עמנואל מאי: אליפויות השחייה מתחילות ביום רביעי או ביום חמישי.

עמנואל מאי: אז הם מפסידים לימודים ביום רביעי וחמישי, ולפעמים נוסעים יום קודם ומפסידים עוד יום.

עמנואל מאי: השבת זה רק חלק קטן, אבל השבת הזאת מונעת מהשחיינים הדתיים את ההשתתפות השווה.

עמנואל מאי: כדאי לתת את הדעת על כך שהשבת זה חלק קטן והיה כדאי להזיז את התחרות בעוד יום.

עמנואל מאי: שום אסון גדול לא יקרה ואנחנו נוכל לכבד את כולם ונוכל לשחות עם כולם.

עמנואל מאי: יש לנו הרבה מאוד שחיינים דתיים.

עמנואל מאי: הם לא בתוך "אליצור" אלא הם בתוך האגודות שלנו.

עמנואל מאי: הם לא מתבדלים אלא הם חלק מכולם.

עמנואל מאי: אני חושב שהגיע הזמן שימצאו לזה פתרון, ובמיוחד בחופשות הקיץ.

עמנואל מאי: השנה בחופשת הקיץ האליפות נערכת בשבת.

עמנואל מאי: אין סיבה שלא יעבירו אותה ליום חול, מה גם שזה לא פוגע בלימודים ולא פוגע בכלום.

עמנואל מאי: לא הולכים לקראתנו, לצערי.

עמנואל מאי: הייתי שמח אם יילכו לקראת השחיינים הדתיים.

עמנואל מאי: אנחנו לא יודעים איך לצאת מזה, פרט לחקיקה בעניין הזה, כי לא משאירים לנו ברירה.

עמנואל מאי: תנו לנו ברירה, תנו לנו אופציה.

אבשלום וילן: עד עכשיו היית בסדר גמור.

אבשלום וילן: אלה איגודים וולונטריים.

אבשלום וילן: אם אתה רוצה לכפות עליהם אז בשכנוע ולא בחקיקה.

אבי מושל: אמרתי שאני לא רוצה להגיע לחקיקה אבל לא נותנים לנו מוצא אחר.

אבי מושל: תנו לנו מוצא.

זבולון אורלב: הואיל וחקיקה היא זכות רק של חברי כנסת, לפחות בין היושבים בחדר הזה אני חושב שיש הסכמה שאנחנו לא שוקלים, לפחות לא בשלב הזה, חקיקה.

זבולון אורלב: אני חושב שהפתרון הוא לא בחקיקה.

זבולון אורלב: אתה יודע שזה דיון שלישי שאני עורך בשנתיים וחצי האחרונות בנושא הזה, רק מתוך כוונה ורצון טוב, עוד פעם לדבר ועוד פעם לשכנע זה את זה כדי למצוא איזה מוצא.

ענת מאור: מוצא של פשרה.

ענת מאור: לא מוצא חד-כיווני.

מוריס צרפתי: אני אבא של השחיינית מעיין צרפתי, שמר עמנואל מאי הזכיר.

מוריס צרפתי: יש לי בן נוסף ששוחה אבל הוא עדיין לא הגיע לתחרויות.

מוריס צרפתי: לפני שנגיע לנושא עצמו הייתי רוצה להתייחס לדבר מה שאמרה חברת הכנסת ענת מאור.

מוריס צרפתי: אני אומר לכם כאזרח שבא לפה מבחוץ.

מוריס צרפתי: אני לא מיושבי הבית, אני בדרך כלל רואה אתכם על המרקע.

מוריס צרפתי: כאדם שגדל בבני עקיבא ומשרת בצבא מעל 60 ימים בשנה כמג"ד במילואים, ביחידה של דתיים וחילוניים, החינוך שלי ומהות החיים שלי היא שילוב של דתיים וחילוניים.

מוריס צרפתי: זוהי מדינת ישראל היום.

מוריס צרפתי: והנה כשאני מעלה איזה בעיה שמציקה לי, עוד לפני שמתחילים את הדיון אומרים חברי כנסת שברקע של הדברים יש ויכוחים בתוך הבית.

מוריס צרפתי: זה לא נשמע לי יפה.

מוריס צרפתי: בואו נפתור את הדברים הקטנים.

מוריס צרפתי: למה לתת את זה כרקע?

מוריס צרפתי: נכון שיש בעיות, צריך לפתור אותן, אבל מתחילים מדברים קטנים, מאזרח שישב פה גם בישיבה הקודמת ומפריע לו שכבר 5 שנים לא באים לקראתו.

מוריס צרפתי: תיכף אציע כמה פתרונות.

מוריס צרפתי: אם מישהו באיגוד היה רוצה קצת להתאמץ, לא בכסף, לא בתרומה - אפשר היה למצוא פתרון.

מוריס צרפתי: אני התנדבתי ושפטתי בתחרות האחרונה.

מוריס צרפתי: הגישה צריכה להיות אחרת.

מוריס צרפתי: אנחנו כאזרחים נעריך יותר את הבית ונאהב אותו יותר אם יתייחסו לבעיות שלנו.

אבשלום וילן: איך אתה יכול לשפוט בתחרות?

אבשלום וילן: זה ניגוד אינטרסים.

מוריס צרפתי: הדברים ניתנים לפתרון.

מוריס צרפתי: כך חונכתי וכך אני חושב שצריך לעשות.

מוריס צרפתי: אני חושב שיש קשר רב בין חינוך, תרבות וספורט, שהוועדה הזאת מתייחסת אליהם.

מוריס צרפתי: אנחנו מדברים עכשיו על שחייה של ילדים.

מוריס צרפתי: הילדה שלי, מעיין, היא בת 14 והיא מתאמנת 3 פעמים בשבוע, ולפני תחרויות היא מתאמנת כל בוקר, כל צהרים ולפעמים גם אימוני ערב וכל זאת כדי להגיע לאותן 30 שניות של משחה גמר.

מוריס צרפתי: במשחה הגמר בכפר גלעדי הבת שלי היתה כמו קפיץ.

מוריס צרפתי: קודם כל, היא בוחרת רק משחה שלא יוצא בשבת.

מוריס צרפתי: היו שני משחים שנדחו, אז יצא לה לשחות ביום שישי בשני משחים.

מוריס צרפתי: היא רבה עם המאמן שהיא לא רוצה לשחות 200 מטר גב ורבע שעה אחרי זה 100 מטר חתירה, ובאמת היא לא הצליחה בשניהם.

מוריס צרפתי: היא היתה מדורגת שלישית אך הגיעה רביעית.

מוריס צרפתי: היה משחה אחד שהתחיל בשבת אך קודם שחו ילדים בגילאים 10, 11 ו-12.

מוריס צרפתי: אמרתי לה: מעיין, אם יש בחוץ כוכבים, אם תצא השבת - את שוחה.

מוריס צרפתי: אם לא תצא שבת - את לא שוחה.

מוריס צרפתי: תחשבו מה עובר על ילדה בת 14, שהתאמנה כל הקיץ ומתפללת שיהיה איזה עיכוב בתחרות, שיפסלו איזה מקצה.

מוריס צרפתי: למזלה המשחה התחיל ממש 3 דקות אחרי צאת שבת.

מוריס צרפתי: היא ניגשה למקפצה כשהיא ידעה שהיא אולי לא תשחה.

מוריס צרפתי: המאמן אמר לה: תנהגי כפי שתחליטי.

מוריס צרפתי: במשחה הזה היא זכתה במדליית זהב, כשהכל עמד על מאיות השנייה.

מוריס צרפתי: ברור מעל לכל ספק - וכל אנשי המקצוע יודעים את זה - שאם היא היתה שוחה מחוץ לתחרות היא לא היתה זוכה.

מוריס צרפתי: היא שחתה משחים לפני התחרות, אני מכיר את הזמנים שלה.

מוריס צרפתי: אני בא לבקש דבר אחד.

מוריס צרפתי: אני כמו כל אזרח במדינה.

מוריס צרפתי: אני גר בישוב מעורב של דתיים וחילוניים, בכפר אדומים.

מוריס צרפתי: יש לנו בית-ספר לא ממלכתי-דתי ולא ממלכתי, שבו לומדים חילוניים ודתיים.

מוריס צרפתי: כל היום אנחנו שוברים את הראש איך הדתיים יגשו לתפילה ואיך החילונים יוכלו לחיות.

מוריס צרפתי: זה אורח החיים שלנו.

מוריס צרפתי: אני בא לפה מתוך זה שאני רוצה שמעיין תגדל בחברה הזאת ותדע שהמדינה נותנת לה הזדמנות שווה.

מוריס צרפתי: לא ביקשתי יותר.

מוריס צרפתי: היתה תחרות בקריית ביאליק לפני כ-3 שבועות, תחרות המילניום.

מוריס צרפתי: לפעמים אנחנו עושים חשבון לשכור מקום לינה ליד התחרות כדי שהיא תוכל לשחות ממש עד כניסת שבת ומרגע צאת השבת.

מוריס צרפתי: היינו בהגושרים, בכפר הילדים, והלכנו בלילה ברגל.

מוריס צרפתי: אני לא מדבר על תחרויות מילניום, כש"ספידו" מארגנת אליפות.

מוריס צרפתי: אין לי זכות לבוא בטענות כי זה תחרות פרטית.

מוריס צרפתי: אין לי גם טענות על כך שקריית ביאליק ארגנה תחרות.

מוריס צרפתי: כל הכבוד שהבת שלי משתתפת.

מוריס צרפתי: לא התיימרתי ולא ביקשתי.

מוריס צרפתי: אני אומר דבר אחד, אליפות ישראל היא אליפות ממלכתית, של המדינה שלנו.

מוריס צרפתי: כל העוסקים בספורט מגיעים לאליפות ישראל.

מוריס צרפתי: אני רוצה שהבת שלי תעמוד כשווה בין שווים ולא תשחה מחוץ לתחרות.

מוריס צרפתי: מה שקורה, שהיא שוחה ביום חמישי מול סטופר וכך היא בחיים לא תנצח.

מוריס צרפתי: כל אנשי המקצוע יודעים את זה ואמרו את זה גם בדיון הקודם.

מוריס צרפתי: אני אומר, בואו תשקיעו מחשבה.

מוריס צרפתי: אני פעיל באיגוד.

מוריס צרפתי: אשתי ואני עשינו קורס שופטים וכך גם הורים נוספים מהאגודה שלנו.

מוריס צרפתי: בווינגייט שפטנו בימים חמישי ושישי.

מוריס צרפתי: ביום שישי בצהרים יצאנו מהתחרות, וגם מעיין לא שחתה כמובן, והלכנו, אבל שפטנו את מה שיכולנו.

זבולון אורלב: איזה פתרונות אתה מציע?

מוריס צרפתי: היום אין עשרות שחיינים דתיים.

מוריס צרפתי: הלוואי שבעוד כמה שנים יהיו עשרות כאלה.

מוריס צרפתי: כמו כן יש תוכנות מחשב לגבי כל השחיינים.

מוריס צרפתי: מה הבעיה לשנות את לוח הזמנים של המשחים ולהתאים אותו לשחיינים הדתיים?

מוריס צרפתי: אפשר לשנות את סדר המשחים.

מוריס צרפתי: למשל הבעיה של מעיין היא משחה של 50 מטר חתירה שמתקיים בשבת.

מוריס צרפתי: זה מטמטם אותה.

מוריס צרפתי: היא התחילה עם פרפר, עברה לחתירה, עברה ל-200 מטר רק כדי שתוכל לשחות ביום שישי בתוך התחרות.

מוריס צרפתי: היא כבר לא רוצה לדחות.

מוריס צרפתי: היא אומרת: אני אעבור סגנון.

מוריס צרפתי: היא מתחילה להתאמן על משחי גב שהיא תשחה מחוץ לתחרות.

מוריס צרפתי: האיגוד צריך להביא בחשבון שיש שחייניות דתיות, כמו מעיין צרפתי וכמו שוורצמן, שהיא שחיינית מאוד טובה בגיל של הבת שלי שלא שוחה בשבת.

מוריס צרפתי: פגשנו אותה בכפר גלעדי.

מוריס צרפתי: אבא שלה לא הסכים שהיא תלך לתחרות עד שאמרתי לו שהיא עושה איתנו קידוש שבת.

מוריס צרפתי: המקום שלה במסלול היה ריק בשבת והיא שחתה מחוץ לתחרות במוצאי שבת.

מוריס צרפתי: זאת היתה הפעם הראשונה - אולי סימן לתזוזה קטנה - שהסכימו לא לקרוא את התוצאות עד ששוורצמן תשחה ויכללו את הזמן שלה.

מוריס צרפתי: אני אומר: תעשו מאמץ.

מוריס צרפתי: אם יש שחיינים דתיים אז המשחה שלהם יהיה ביום חמישי, ומשחה שלא משתתפים בו דתיים יהיה בשבת.

מוריס צרפתי: אני לא אומר לכם שלא תשחו.

מוריס צרפתי: תשחו אבל כשהבת שלי שוחה, תנו לה גם הזדמנות להתמודד במשחה הגמר כשווה בין שווים.

מוריס צרפתי: אנחנו חלק מהחברה הזאת ואנחנו רוצים שוויון מינימלי.

מוריס צרפתי: אני מדבר על אליפות ישראל.

מוריס צרפתי: אני לא מתיימר לבקש על כל האליפויות שעושים בנגב או בצפון.

מוריס צרפתי: אליפות ישראל - זה ממלכתי לכולנו.

מוריס צרפתי: שהבת שלי תדע שהיא באה ושיש לה הזדמנות בכל דבר שתבחר, שימצאו לה פתרון.

חיים לוי: אני מנהל מחלקת ספורט במעלה אדומים.

חיים לוי: אנחנו רואים את טובת הספורטאי הדתי לנגד עינינו ואת טובת הספורט בכלל.

חיים לוי: אנחנו מפספסים 30% מהציבור שיכול לשפר, להועיל ולייצג אותנו הרבה יותר טוב.

חיים לוי: אם אנחנו ניתן גם לציבור הזה אפשרות להשתתף בתחרויות בכל ענפי הספורט, מדינת ישראל ואנחנו כאנשי ספורט נרוויח מכך.

חיים לוי: יכול להיות שבתוכנו נמצאים אנשים דתיים בעלי פוטנציאל בספורט ואנחנו לא מנצלים אותם כי אנחנו לא נותנים להם תנאים.

חיים לוי: הייתי גם חבר באיגוד השחייה ואני יכול לדבר גם מהכיוון שלו.

חיים לוי: כדאי לנו לתת אפשרות לכולם.

חיים לוי: יכול להיות שאת המדליה האולימפית הבאה יביא ספורטאי דתי, שלא היינו מגיעים אליו אם לא היינו נותנים לו אפשרות להשתתף.

קריאה: אלא אם כן המשחה האולימפי ייערך דווקא ביום שבת.

אורי אפק: אגב, בהיסטוריה היו ספורטאים נוצריים שהפסידו מדליה כי בזמנו הם לא התחרו בימי ראשון.

חיים לוי: דובר על כל מיני פרמטרים מפריעים, כמו הפסד ימי עבודה.

חיים לוי: מדובר על 3-4 אליפויות בשנה, כלומר על הפסד של 4 ימי עבודה.

חיים לוי: התחרויות נערכות בימים חמישי-שבת ובלאו הכי מפסידים גם את חמישי-שישי, לכן עם הפסד של עוד יום אחד לא יקרה שום דבר.

חיים לוי: בעברי כסגן מנהל בית-ספר דווקא ראיתי אקט חינוכי בכך שהילד משתתף במפעלי ספורט ולא ראיתי בזה הפסד ימי לימודים אלא נהפוך הוא.

חיים לוי: ילד שמשתתף בענף ספורט ומייצג בית-ספר, אגודה או את מדינת ישראל - הרווח החינוכי והספורטיבי הם בעיני שווים.

חיים לוי: חבל לנו לא לתת למגזר הדתי, כמו לכל המגזרים האחרים, אפשרות להשתתף ולמצות את עצמם.

חיים לוי: זה יוסיף לנו עוד 30% פוטנציאל של ספורטאים שיכולים להתבטא ולעזור לנו בספורט.

זבולון אורלב: תודה רבה.

זבולון אורלב: האם יש פה מישהו מאיגוד השחייה?

נועם צבי: אני יכול להתייחס למה שהיה בישיבה הקודמת.

נועם צבי: לגבי מה שנאמר היום אין לי מה להוסיף.

זבולון אורלב: אני מבין שאיגוד הטניס הוזמן ולא הגיע.

זבולון אורלב: חשוב לי לומר את זה.

זבולון אורלב: איגוד הטניס יודע שהדיון מתקיים.

זבולון אורלב: אני אומר את זה לידיעת משרד המדע, התרבות והספורט.

זבולון אורלב: אני מקווה שגם על חברת הכנסת ענת מאור לא יהיה מקובל שאיגוד מוזמן ולא מגיע, לא מודיע ולא מתנצל.

ענת מאור: על זה אין מחלוקת.

זבולון אורלב: זה זכות אלמנטרית של הכנסת לקיים דיון ולבקש השתתפות.

זבולון אורלב: היעדרותם בוודאי ראויה לכל גינוי.

זבולון אורלב: לא רק שזה לא ספורטיבי, זה גם לא תרבותי.

זבולון אורלב: נעבור לאיגוד הקליעה.

צבי שור: בקליעה יש לנו בין 8-10 אליפויות ישראל בשנה.

צבי שור: האליפויות מתקיימות תמיד במטווח האולימפי בהרצליה.

צבי שור: באים אנשים מכל קצווי הארץ, מהגליל בצפון ועד הדרום, וזה כרוך בהרבה שעות נסיעה.

צבי שור: מוצאי שבת או מוצאי יום חול - זה לא מתאים.

צבי שור: כפי שאמרתי, השיא אליו מגיע הספורטאי הוא התחרות, אליפות ישראל.

צבי שור: בדרך כלל אצל ספורטאי האליפות היא רק שלב.

צבי שור: המטרה היא להגיע לאליפות אירופה, לגביע אירופה, לגביע העולם, לאולימפיאדה ושם הכללים שונים לחלוטין.

צבי שור: למשל יש מקצוע של 50 מטר קליעה - זה רק באור יום, אין תאורת לילה ואין שום דבר כזה.

צבי שור: זה לא כמו כדורסל או כדורגל.

צבי שור: כך שיש לנו הרבה קשיים.

צבי שור: דרך אגב, אנחנו משקיעים הרבה מאוד בספורטאים כדי להגיע למה שנקרא ה"שפיץ", לחוד החנית, שבסוף מייצג את ישראל בקליעה, לשמחתי בדרך כלל בכבוד, באירופה ובעולם.

צבי שור: התשובה להערכתי היא מתן פתרונות מקומיים.

צבי שור: אם תקום דרישה מסויימת - צריך לראות איך לתת לה תשובה.

צבי שור: זה לא יכול להיות כלל, כי זה שונה מאיגוד לאיגוד, מקבוצה לקבוצה.

צבי שור: אצלנו באליפויות משתתפים עד 100 איש.

צבי שור: זה לא טניס עם 2-3 אנשים - בשחייה בוודאי יש גם הרבה משתתפים - אלא זה 100 איש ויש קושי להזיז מסה כזאת.

זבולון אורלב: האם עד היום היתה דרישה להזזת האליפויות מימי שבת?

צבי שור: לא.

צבי שור: עד היום לא היתה דרישה.

צבי שור: דרך אגב, במטווח שלנו בהרצליה יש מגורים.

זבולון אורלב: בכל מקרה איסור ירי בשבת הוא איסור גורף וזה לא יפתור לאדם דתי את הבעיה.

זבולון אורלב: חלק מהעניין הוא שאדם דתי אומר לעצמו כנראה שזה ענף ספורט שלעולם יתקיים בשבתות.

אריה שומר: ענף הקליעה הוא קצת בעייתי.

זבולון אורלב: נקודת המוצא של הדיון הזה היא לא שהדתיים רוצים בגלל אופי השבת להזיז את האליפויות משבת.

זבולון אורלב: זה דיון אחר שיתקיים אולי אצל חבר הכנסת לנגנטל.

ענת מאור: זה לא דיון אחר.

רחמים מלול: את רוצה לגרום לכך שזה יהיה עצם הדיון.

זבולון אורלב: הדיון שלנו היום הוא על השתתפות ספורטאים דתיים באליפויות בשבת.

צבי שור: אולי נדבר על נוער.

צבי שור: גם פה אתה יכול לחלק בין נוער לבוגרים.

צבי שור: אני מבין שרוב הבעיות הן בנוער, אז אולי נתחיל בנוער.

זבולון אורלב: אני לא מעורר בעיה שאף אחד לא העיר אותה.

זבולון אורלב: אצלי לא התעוררה בעיה של מבוגרים, אם כי אני לא רוצה להיות צבוע - ברור שהיום זה בעיה של נוער אך בעוד 3 שנים יתכן, אם הם יתמידו, שאותה בעיה תתעורר אצל הבוגרים.

עמנואל מאי: מעיין צרפתי משתתפת עכשיו באליפות של הבוגרים.

צבי שור: אצלנו יורים עד גיל 50 ויותר.

זבולון אורלב: אני לא בעד עצימת עיניים.

עמנואל מאי: ירושלים רבתי עורכת בתוך עצמה, כי היא מאוד גדולה, 15 תחרויות בשנה.

עמנואל מאי: אין תחרות שנערכת בשבת.

עמנואל מאי: זה או במוצאי שבת או לפני כניסת שבת.

עמנואל מאי: אנחנו מכבדים את הספורטאים ומסתדרים עם זה.

עמנואל מאי: אני מציע גם לאיגוד לקחת דוגמא.

עמנואל מאי: אצלנו זה בנוי רק על מתנדבים.

רחמים מלול: הוא ציין קודם שבימי חול יש לו יותר מתנדבים.

עופר חוגי: אני רוצה לומר לחברת הכנסת ענת מאור, אם גברת שולמית אלוני היתה שומעת אותך, אני לא יודע מה היא היתה עושה.

עופר חוגי: הראשונה שחרטה על דגלה את זכויות האזרח במדינת ישראל היתה גברת שולמית אלוני.

עופר חוגי: אני חושב שאתם עושים חטא גדל למרצ בצורת ההתבטאות שלכם.

ענת מאור: אני חולקת בתקיפות על דבריך.

עופר חוגי: אני חושב שבזכויות האזרח לא מדובר רק על האזרחים הערבים.

עופר חוגי: בזכויות האזרח מדובר גם על אנשים דתיים.

עופר חוגי: גם הם אזרחי מדינת ישראל וגם להם מגיע.

עופר חוגי: בסך הכל הדרישה היא להגמיש את הזמנים.

עופר חוגי: הם לא ביקשו לשנות סדרי בראשית.

עופר חוגי: מדובר על הגמשה, לבוא לקראת.

עופר חוגי: אין שום סיבה שהאיגוד לא יבוא לקראתם.

עופר חוגי: אם עושים תחרות שנמשכת 3 ימים, מדוע לא להזיז את המשחים למוצאי שבת?

עופר חוגי: זה לא "ביג דיל".

עופר חוגי: על כמה ילדים מדובר?

עופר חוגי: מדובר על מאות ילדים?

עופר חוגי: עשרות ילדים?

עופר חוגי: אולי אפשר לספור אותם על אצבעות כף יד אחת.

זבולון אורלב: בשחייה ניתן לספור אותם על אצבעות שתי כפות ידיים.

עופר חוגי: על כמה ילדים מדובר?

עופר חוגי: מדובר אולי על מקצה אחד או 2 מקצים או 3 מקצים.

עופר חוגי: העניין הוא שאפשר לבוא לקראתם.

רחמים מלול: חברת הכנסת ענת מאור היתה מעדיפה להזיז את השבת מאשר את המקצים.

ענת מאור: אתם מסלפים את דברי במתכוון בצורה בוטה.

ענת מאור: יש לי ממש חשק לקום ולצאת.

ענת מאור: זה חלק מנופת הצופים לכאורה ואחר-כך ההיתממות.

ענת מאור: הרי פתחתי ואמרתי שאני בעד פתרונות נקודתיים.

רחמים מלול: עשית מזה בעיה גלובלית ביחסי דתיים וחילוניים.

ענת מאור: עם כל הכבוד, אמרתי במפורש שאפשר וצריך למצוא פתרונות נקודתיים.

ענת מאור: זה בדיוק השיטה שלכם, ככה לכבוש אותנו בהדרגה.

עופר חוגי: אנחנו צריכים למצוא פתרונות לבעיות הנקודתיות של הילדים האלה ולתת להם זכויות שוות, כמו לכל האזרחים.

ענת מאור: חבר הכנסת חוגי, תרשה לי לא להעיר על הזכות שלך לתת ציונים ועל ההיתממות הזאת.

ענת מאור: לפרוטוקול, אני מוחה על סגנון הדיבור.

ענת מאור: לא כך דיברתי.

ענת מאור: אני עומדת על דעתי אף שחלק מכם יכול לחלוק עליה.

ענת מאור: לעומת זה, אני רוצה לומר לך מר מוריס צרפתי, אין בינינו מחלוקות.

ענת מאור: אתה לא מבין את התמונה הכללית.

ענת מאור: אני רוצה שתדע שאני כאזרחית שוות זכויות לך מרגישה פה במגננה כל הזמן.

ענת מאור: אני 9 שנים בכנסת וכל שנה אני מרגישה שאני צריכה יותר להתגונן.

מוריס צרפתי: אני מצטער על כך.

ענת מאור: זאת הבעיה.

ענת מאור: אני אומרת לכם שאילו התרבות היתה אחרת, הסובלנות והפתיחות שלנו היו אחרים לגמרי.

ענת מאור: הייתי מנהלת בית-ספר, היו לי תלמידים דתיים ותשאל אותם מה הסובלנות שלי.

רחמים מלול: לפני 10-20 שנה האם יכולת לתאר לעצמך את הפרהסיה של חילול שבת בירושלים כמו שקיימת היום?

רחמים מלול: את מדברת על מי שמתגונן?

רחמים מלול: האם הכרת את ירושלים לפני 20-30 שנה?

רחמים מלול: אף חנות לא נפתחה בירושלים, לא העיזו לפתוח את הקניון, אולמות תרבות ובתי-קולנוע היו סגורים.

רחמים מלול: את יודעת מה המצב היום בירושלים, מוקד החרדים?

רחמים מלול: על מה את מדברת?

רחמים מלול: מי צריך להתגונן פה?

רחמים מלול: אני במקומך הייתי מאושר.

רחמים מלול: אותו דבר קרה ברחובות, עיר מגורי.

רחמים מלול: את יודעת כמה מוקדי בילוי פתוחים בליל שבת?

רחמים מלול: מי צריך להתגונן?

רחמים מלול: זאת הערה חברית.

ענת מאור: חבר הכנסת מלול, זאת הערה מאוד חשובה.

ענת מאור: שני הדברים קרו במקביל.

ענת מאור: אתה צודק וגם אני צודקת.

ענת מאור: אתה צודק בעניין פתיחת חנויות ובתי מסחר בשבתות.

ענת מאור: אגב, אני מאוד מצטערת על תרבות השופינג.

ענת מאור: כל שבת אני מגינה על דבר שאני בכלל לא אוהבת.

ענת מאור: זה קרה מצד אחד, אתה צודק.

ענת מאור: אבל מצד שני, ולא פחות חמור, לך לראות את החינוך בירושלים ותבדוק את ההקצבות.

ענת מאור: אז גם אני צודקת.

רחמים מלול: זה עניין של גידול טבעי.

ענת מאור: אנחנו בתיקו לא טוב, כי לא התקדמו דברים אחרים.

ענת מאור: אתה צריך לדעת שעוד מזמן שפירא ובן-גוריון אני חיה בפשרה מאוד גדולה לגבי הערכים שלי.

ענת מאור: אמר חבר הכנסת חוגי, בצדק, שאני ממרצ.

ענת מאור: הוא מצטט את גברת שולמית אלוני על זכויות האזרח אבל היא גם דיברה על נישואים וגירושים אזרחיים.

ענת מאור: אתם בעצמכם אמרתם שהשבת הרבה יותר מחמירה לעומת דתות אחרות.

ענת מאור: אני אומרת, בן-גוריון בדין לקח על עצמו את כל האוכל הכשר.

ענת מאור: חיילים חילוניים מקטרים על כך אבל אני אומרת להם שזה חלק מהתרבות המשותפת.

ענת מאור: אתה יודע כמה פעמים במשלחות בחוץ-לארץ אנחנו אוכלים אוכל כשר, גומרים את האוכל והולכים למסעדה?

ענת מאור: אני לא רוצה לספר לך את הבדיחות של חברי כנסת מהליכוד וממפלגת העבודה על כל העניין כשהם במשלחות.

ענת מאור: אבל בסדר, מבינים את זה.

ענת מאור: אני מאוד בעד זה.

רחמים מלול: אצלכם האוכל הכשר הוא רק מנה ראשונה.

זבולון אורלב: אגב, מר צרפתי הוא פחות קיצוני מהשר.

זבולון אורלב: הוא אומר שרק המקצה של הבת שלו לא יתקיים בשבת.

זבולון אורלב: השר כותב "אבקש כי תתכננו תחרויות רשמיות וארציות כך שלא יתקיימו בשבת.

זבולון אורלב: בין הספורטאים יש ספורטאים דתיים ולא יעלה על הדעת שתימנע מהם זכות שווה להתחרות בתחרויות רשמיות של האיגוד".

זבולון אורלב: גם ד"ר שוקי דקל כותב "אנו נפעל מול האיגודים בנושא ונמליץ שלא יתקיימו משחקי אליפות ישראל בשבתות".

ענת מאור: אז אני חולקת עליהם ותומכת בגישתו של מר צרפתי.

ענת מאור: חבר הכנסת אורלב, הבעיה שלנו גם פה קשורה לחקיקה.

ענת מאור: לצערי הרב החוק של חבר הכנסת גפני מאיים עלינו כבר 2-3 חודשים, חוק הסגירה של חנויות בשבתות.

ענת מאור: זה חלק ממה שקורה פה.

מוריס צרפתי: אל תענישי אותי בגלל החוק הזה.

רחמים מלול: זה דיון נקודתי בלבד.

ענת מאור: מר מוריס צרפתי, אני בעד זה שהבת שלך תשחה.

ענת מאור: אני תומכת במה שאתה הצעת.

ענת מאור: אולי לא הובנתי בהתחלה.

ענת מאור: אני נגד הכללה.

ענת מאור: כל מקרה נקודתי חייב למצוא פתרון.

ענת מאור: אם מדובר ב-10% או ב-20%, אני לא יודעת.

ענת מאור: אני מציעה שיהיה פתרון נקודתי על-ידי התאמת השעות של המקצים באופן יצירתי, אבל שהבת שלך לא תהיה במתח כל היום.

אורי אפק: ואם היא תגיע לגמר?

ענת מאור: דבר האחרון הוא הנושא התקציבי.

ענת מאור: לא יכול להיות שההתאחדויות או הקבוצות לא יממנו את זה, אם זה מחייב הגעה יום קודם, לינה במקום התחרות וכדומה.

אורי חרל"פ: הוויכוח הוא מי יממן, הקבוצות או ההתאחדויות?

ענת מאור: צריך לסכם גם את זה.

ענת מאור: זה צריך לעלות, כמו שהרבה דברים עולים.

ענת מאור: אני בעד פתרון נקודתי.

זבולון אורלב: אני רוצה לסכם את הדיון.

זבולון אורלב: 1) הוועדה שוכנעה שבמצב הנוכחי ישנם ספורטאים דתיים הנפגעים עקב העובדה שבחלק מן האיגודים מתקיימות אליפויות ישראל בשבת (בשחייה ובטניס).

זבולון אורלב: זה עובדה הברורה לנו גם מהפניות ואיש לא הכחיש אותה.

זבולון אורלב: 2) הוועדה רושמת בפניה את מכתבו של שר המדע, התרבות והספורט, מר מתן וילנאי, מיום 9.7.2000: "אני מבקש כי תתכננו את התחרויות הרשמיות והארציות כך שלא יתקיימו בימי שבת וחג.

זבולון אורלב: ...

זבולון אורלב: בין הספורטאים יש ספורטאים דתיים ולא יעלה על הדעת שתימנע מהם זכות שווה להתחרות בתחרויות רשמיות של האיגוד"; וכן את מכתבו של ד"ר יהושע דקל, סמנכ"ל משרד המדע, התרבות והספורט וראש מינהל הספורט, מיום 8.12.2001: "אנו נפעל מול האיגודים בנושא ונמליץ שלא יקיימו משחקי אליפויות ישראל בשבתות, כדי לתת לאוכלוסיה הדתית הזדמנות שווה".

ענת מאור: מה זאת אומרת ש"הוועדה רושמת בפניה"?

זבולון אורלב: 3) הוועדה פונה לאיגודים וממליצה למצוא פתרונות מעשיים כדי שספורטאים דתיים יוכלו להתחרות באופן שווה באליפויות ישראל הרשמיות.

רחמים מלול: אני מציע נוסח אחר.

זבולון אורלב: אמרתי: "למצוא פתרונות מעשיים".

זבולון אורלב: קודם כל ציטטתי את השר, רשמנו לפנינו שהשר אומר שבכלל לא צריכים לקיים אליפות ישראל בשבת.

זבולון אורלב: אנחנו לא קיצוניים כמוהו.

זבולון אורלב: אנחנו רוצים לפנות ולבקש למצוא פתרונות מעשיים.

זבולון אורלב: לא רציתי להגיד "פתרונות נקודתיים" כי זה יכול להתפרש לא טוב.

זבולון אורלב: אני אומר: "פתרונות מעשיים".

ענת מאור: זה מקובל עלי.

זבולון אורלב: בזה אני לא מבטל את דעתי, שהיא שונה מזו של השר.

זבולון אורלב: אמרנו שרשמנו לפנינו את עמדת השר ושהוועדה מבקשת למצוא פתרונות מעשיים.

זבולון אורלב: 4) על יסוד זה מבקשת הוועדה משר המדע, התרבות והספורט לפנות לאיגודים, לבוא עימם בדברים ולגבש הבנה והסכמה באשר ליישום החלטות הוועדה.

רחמים מלול: מדוע שלא נבקש מהאיגודים שיפעלו על-פי הנחיית השר?

זבולון אורלב: כי הנחיית השר לא מחייבת.

זבולון אורלב: אתה צריך להבין את הסטטוס המשפטי.

זבולון אורלב: כל איגוד הוא גוף עצמאי.

זבולון אורלב: אין פה לשר מעמד חוקי, שהוא יכול להורות.

זבולון אורלב: או שנחוקק חוק, או שנשכנע אותם ברוח טובה לעשות.

זבולון אורלב: אני בעד לשכנע אותם.

זבולון אורלב: נגיד להם: ראו, השר אומר כך וכך, אנחנו אומרים כך וכך.

זבולון אורלב: עכשיו השר ידבר איתם - לי נוח יותר שהשר ידבר איתם ולא אני - ויסביר להם שהנה יש הזדמנות להקשיב לסגן אלוף במילואים מוריס צרפתי ולדאוג לכך שכל ילדי ישראל יהיו שווים.

ענת מאור: לסעיף השלישי שניסחת, אני מבקשת להוסיף מה שמר מוריס צרפתי הדגיש, כלומר: למצוא פתרונות מעשיים כאשר מתעוררת בעיה בפועל.

יהודית גידלי: "הוועדה פונה לאיגודים וממליצה למצוא פתרונות מעשיים כדי שספורטאים דתיים יוכלו להתחרות באופן שווה באליפויות ישראל הרשמיות.

יהודית גידלי: "

קריאה: הפתרון הוא להגיד: "כאשר".

יהודית גידלי: "הוועדה פונה לאיגודים וממליצה למצוא פתרונות מעשיים כאשר יש ספורטאים דתיים המבקשים להתחרות באופן שווה באליפויות ישראל הרשמיות.

יהודית גידלי: "

ענת מאור: זה מקובל עלי.

ענת מאור: הערה שניה, אני תיכף ארשום את ההסתייגות שלי מההמלצה השניה.

ענת מאור: תבינו מה המשמעות של ההמלצה הזאת.

זבולון אורלב: אם כך, אז אני אקבל החלטות שונות לחלוטין.

זבולון אורלב: אמרתי: "הוועדה רושמת בפניה".

זבולון אורלב: את מסתייגת, אני רוצה יותר מזה.

זבולון אורלב: אמרנו רק שזאת עמדת השר.

ענת מאור: אני חוששת שהמלים "רושמת בפניה" יחייבו.

זבולון אורלב: המלים "רושמת בפניה" הן דו-משמעיות.

זבולון אורלב: את צריכה לחיות איתן ואני צריך לחיות איתן.

רחמים מלול: בהמלצה 3 אני מבקש במקום "ממליצה" לכתוב "דורשת".

זבולון אורלב: במקום "ממליצה" ובמקום "דורשת" נאמר "מבקשת".

ענת מאור: בהמלצה השניה אולי במקום המלה "רושמת" נאמר "שמעה את עמדת השר"?

זבולון אורלב: אין כאן עניין של "שמעה".

זבולון אורלב: זה דו-משמעי.

אריה שומר: באליפות הקליעה אין לי ספק שב-10 השנים הבאות, וזה חבל, לא יהיו דתיים ולכן אני לא צריך לריב איתם על זה.

אריה שומר: אני צריך לעזור להם.

אריה שומר: הניסוח הוא לא בעיה אמיתית.

חיים לוי: במידה והפתרון גורם נטל כספי על השחיין הדתי, אז שהאיגוד יפצה אותו.

זבולון אורלב: אני לא נכנס לזה בהחלטות הוועדה.

ענת מאור: אנחנו מתכוונים לזה, חצי-חצי.

אריה שומר: אם כך, אני אפסיק את השחייה בשבת.

זבולון אורלב: זה חלק מהפתרונות המעשיים שצריכים להגיע אליהם.

זבולון אורלב: 5) הוועדה מבקשת ששר המדע, התרבות והספורט ידווח לוועדת החינוך והתרבות תוך 3 חודשים על תוצאות המגעים.

זבולון אורלב: תודה רבה.